b'\n_START_ARTICLE_\nParadoks (ansambel)\n_START_PARAGRAPH_\nParadoks on Paidest p\xc3\xa4rit Eesti vokaal-instrumentaalkollektiiv, mis viljeleb rokkmuusikat. 1979. aastal asutatud ansambel on korduvalt teatanud tegevuse l\xc3\xb5petamisest, kuid vaheaegade j\xc3\xa4rel siiski musitseerimise juurde naasnud._NEWLINE_Paradoksi esimene plaadistusena ilmus 1989. aastal riikliku plaadifirma Melodija kogumikul "Eesti pop. X" pala "\xc3\x84ra m\xc3\xb6\xc3\xb6du must l\xc3\xa4hedalt", mis on t\xc3\xa4nini on ansambli loomingu tuntuim n\xc3\xa4ide._NEWLINE_1996. aastal ilmunud samanimelisel helikassetil "\xc3\x84ra m\xc3\xb6\xc3\xb6du must l\xc3\xa4hedalt" nimetati nimiloo muusika autoriks Peeter Kirss ja s\xc3\xb5nade autoriks Aita Kivi. Kassett salvestati Tallinna Linnahalli stuudios, tootja oli Kaljuste Music Group. Kassetil esinesid ansambli koosseisus Peeter Kirss (laul, saatelaul), Jaan Reim (kitarrid, saatelaul) Andrus S\xc3\xa4rev, (basskitarr), Enno R\xc3\xb5\xc3\xb5s (s\xc3\xbcntesaatorid) ja Kuldar Eller (trummid). Saatelauljana oli kaastegev ka Mait Paldra. Omaloomingu k\xc3\xb5rval kasutati ka Juhan Viidingu, Astri Tederi, T\xc3\xb5nu Trubetsky, Ellen Niidu ja Aita Kivi tekste._NEWLINE_Ansambel p\xc3\xa4lvis tunnustust nii Eestis kui ka v\xc3\xa4lisriikides. Haapsalu festivalil VIA 81 (vokaal-instrumentaalansamblite konkurss) tuli Paradoks laureaadiks, VIA festivali v\xc3\xb5itis muusikakollektiiv korduvalt ka hiljem. Kontsertreisidel esineti Venemaal, Kasahstanis, L\xc3\xa4tis, Leedus ja Soomes._NEWLINE_Paradoksi helindeid on kasutatud mitmel muusikakogumikul nagu 1996. aasta CD-l "Top \'96-\'97", 2001. aasta CD-l "Eesti kaheksak\xc3\xbcmnendad", 2003. aasta CD-l "T\xc3\xa4hesadu Episood 2: vanad t\xc3\xa4hed s\xc3\xa4ravad uues valguses!" jts. 2011. aastal tegi menuloost "\xc3\x84ra m\xc3\xb6\xc3\xb6du must l\xc3\xa4hedalt" ingliskeelse versiooni "Hurricane" Nick van Eede.'